रावण रचित `शिवताण्डवस्तोत्रम् ` के पांचवें श्लोक में शिवजी का ‘शिपिविष्ट’ रूप दृष्टिगत होता है । शिवसहस्रनाम’ में शिवजी का एक नाम ‘शिपिविष्ट’ भी है, जिसका अर्थ है ‘तेजोमयी किरणों से व्याप्त’ । वे `स्वयंज्योतिस्तनुज्योति:’ हैं अर्थात् अपने ही प्रकाश से प्रकाशित होने वाले, सूक्ष्म ज्योतिस्वरूप हैं । भक्तगण यह जानते हुए भी कि ईश्वर की ज्योति बाह्य उपकरणों की मुखापेक्षी नहीं है, अपने आराध्य के सगुण रूप में भाव-विभोर हो कर उनके श्रीअंगों को सजाने वाले आभरणों-आभूषणों आदि को महिमान्वित करते रहते हैं । महादेव पन्नगभूषण हैं, सर्प उनका कण्ठहार है । गोस्वामी तुलसीदास ने ‘रामचरितमानस ‘ के अयोध्याकाण्ड के मंगलाचरण में भगवान शंकर की वन्दना करते हुए उनके लिये कहा है ‘…यस्योरसि व्यालराट्’ , अर्थात् जिनके उर पर व्यालराट् स्थित हैं । व्यालराट् का अर्थ है सर्पराज । इस स्तवन के पांचवें श्लोक में रावण ने भी लिखा है